# **SYNHØR BLADET**

## Landsforbundet for Kombinert Syns– og Hørselshemmede / Døvblinde

30 ÅRGANG #4 2021

SynHør bladet er LSHDB’s medlemsmagasin og blir utgitt 6 ganger i året i trykt form, som punktskrift, som lydfil og er tilgjengelig på www.lshdb.no

###

TEMA: Landsmøtet og distriktslag

—

Fast spalte: Ressurskontoret for
tolke– og ledsagertjenester

—

Les om: Døveskolen i Kabul

### MEDLEMSSKAP

MELD DEG INN I LSHDB

[Www.lshdb.no](http://Www.lshdb.no) eller Kontakt: kontor@lshdb.no

### KONTAKT OSS

Landsforbundet for kombinert syns– og hørselshemmede / døvblinde, Epost: kontor@lshdb.no

Nettside: [www.lshdb.no](http://www.lshdb.no), TLF: 22 41 34 24, Mobil: 95 94 93 57

BESØK OSS
ADRESSE:

Skippergata 33, 0154 Oslo

DAGLIG LEDER:
Karin Andvig

ÅPNINGSTIDER:
Kontoret er åpent annenhver onsdag, og hver torsdag og fredag. Kontoret ligger i 5. etasje.

### BLADET

TILGANG:

Kontakt kontor@lshdb.no for å få tilgang på bladet i punkt, ren tekstfil eller lydfil.

TRYKK:

Rycon AS, Opplag 280

REDAKTØR:
Kaisa Markhus, Tlf: 97151746, E-post: kaisa@lshdb.no

FORSIDEBILDE:

Haptisk kommunikasjon ute på tur
Tatt av: Kaisa Markhus

STYRET

LEDER Åshild Johansen

Tlf: 402 34 452

E-post: aashild.lovise@ebnett.no

NESTLEDER Kari Kristine Engan

Tlf: 413 34 244

E-post: ka-k-eng@online.no

STYREMEDLEM Bibbi Hagerupsen

Tlf: 960 46 065

E-post: bibbih@online.no

STYREMEDLEM Marius Aasand Larsen

Tlf: 468 29 830

E-post: ml1004@icloud.com

 STYREMEDLEM Ann Kristin Staberg

 Tlf: 45054211

 E-post: staberg1972.aks@gmail.com

 1. VARAMEDLEM Dennis Thomassen

 2. VARAMEDLEM Sissel H. Markhus

Innhold:
Redaktøren

Styrets Hjørne

Notis fra landsmøtet fra styreleder
Årsmøte «med någgå åttåt»

Bilder fra landsmøtet

Tips til medlemmer
Ressurskontoret for tolke- og ledsagertjenester

Distriktslag oversikt
Beretning fra distriktsmøte Oslo, Akershus og Østfold

Et lyspunkt blant mange mørke i et nytt Afghanistan

Til Neste Gang

## TIPSET:

For de som er stødige i engelsk, eller vil ha en fin tekst å lese for å øve seg, så ble det sendt ut en epost til medlemmer den 02. August,
videresendt fra Deafblind international (Dbl) med tips om å ta en kikk på dokumentet som er skrevet av døvblinde om deres historier gjennom covid-pandemien, kalt: «A Glimpse of our Covid World - Stories of resilience from young deafblind people during a global pandemic»

## Redaktøren

Hei alle medlemmer og lesere!

Jeg håper dere alle har nytt sommeren, er fulle av
D-vitaminer og er klar for å ta fatt på en ny, vakker årstid like rundt hjørnet. Jeg håper også at dere alle har hatt et godt valg!

Først og fremst må jeg beklage at denne utgaven av SynHør bladet kommer forsinket ut!

Det er allerede gått ett år siden jeg overtok som redaktør for SynHør bladet, og to år siden jeg ankom Afghanistan for å jobbe med unge jenter og aktivitet. Tiden i Afghanistan har gitt meg flotte opplevelser og
gode venner. Dessverre inntok Taliban den 15. August hovedstaden Kabul etter en uventet rask utvikling i resten av landet. Jeg måtte etterlate både kollegaer og gode venner, men jeg fortsetter arbeidet for dem nå som jeg er tilbake i trygghet. Det er desto viktigere nå!

Fordelen med en forsinket utgave er at dere nå kan se frem til et nytt nummer av SynHør bladet omtrent månedlig ut året!

Nå er også endelig landsmøtet gjennomført. En etterlengtet og vellykket sammenkomst!

Nye styremedlemmer ble vagt og vi ønsker dere hjertelig
velkommen og ser frem til samarbeidet!

I tillegg kan dere i denne utgaven lese om hvordan det var da ett av distriktslagene endelig fikk til å møtes igjen! Det gir i hvert fall meg troa på litt mer sosiale tider fremover.

Vennlig hilsen
KAISA MARKHUS

Bildet viser Kaisa i med armene i kors

## Styrets hjørne

Av Ann Kristin Staberg

Hei medlemmer og lesere!

Jeg heter Ann Kristin Staberg og er snart 49 år.

Jeg ble spurt om jeg kunne ta over for Hege Beate Dahlen på grunn av hennes helsetilstand, og jeg takket ja til å delta i styret!

Jeg er en nybegynner når det gjelder å være styremedlem og har helt ny og fersk kunnskap. Men jeg ser frem til å bli kjent med styret og håper på et godt samarbeid sammen!

Siste møtet vi hadde i styret var en idédugnad på Kielbåten den 9.-11.sept. Der hadde vi to dager med møter og det var tøffe og interessante tema vi diskuterte. Det blir spennende, lærerikt og en god utfordring å samarbeide sammen med LSHDB fremover.

Litt om meg selv, så dere blir kjent med deres nye styremedlem:

Jeg er døv og har Usher syndrom type 1. Jeg er uføretrygdet og opprinnelig er jeg fra en plass som heter Mosvik i Inderøy i Nord Trøndelag. Da jeg var ca 3 år gammel flyttet jeg og familien til Trondheim på grunn av tilgang på barnehage for hørselshemmede og døveskolen, og her bor jeg nå.

Jeg er skilt og har 3 voksne barn som alle er hørende og kan tegnspråk.
Nå er jeg forlovet med Mona Britt Pettersen, hun er selv døv.
Som dere sikkert har sett fra tidligere prosjekter i LSHDB så er jeg en aktiv person som er glad i strikking, elsker å gå på turer og skiturer, i tillegg engasjerer jeg meg gjerne i kurs på Eikholt, møter, og nå som styremedlem!

Vi planlegger å flytte til sørover etter nyttår 2022. Da blir det litt lettere for meg å reise mindre med fly og tog hvis jeg skal på kurs og møter og jeg har et godt nettverk og flere venner sørover som jeg kan møte og være med på forskjellige aktiviteter.

Jeg ser frem til å ta fatt på videre arbeid i styret og bli bedre kjent med dere alle.

Vennlig hilsen

ANN KRISTIN

Bildet viser Ann Kristin som sitter i t-skjorte og smiler mot kameraet med et blått vann og grønn natur i bakgrunnen.

## Notis fra Landsmøte August 2021

Av styreleder Åshild Johansen

Egentlig skulle alle i styret være på valg i fjor men på grunn av Corona ble landsmøtet avlyst. Så vi utsatte valget til i år og dermed blir det nytt valg igjen år 2022. Landsmøtet har nytt styrevalg hvert annet år, i par-tall år.

Leder: Åshild, 1 år.

Styremedlem/nestleder: Kari, 3 år.

Styremedlem: Bibbi, ikke på valg.

Styremedlem: Marius, 3 år.

Styremedlem: Ann Kristin, 1 år (hun steppet inn for Hege)

Vara nr 1: Dennis, 2 år.

Vara nr 2: Sissel, 2 år.

Med dette styret har LSHDB fått 3 nye styremedlemmer, i tillegg er de unge og det trengs.

Hovedpunktene fra landsmøte er arbeidsprogrammet fra 2020 til 2024, som har fokus på LSHDBs’ arbeid for døvblindes rettigheter, brukerinnflytelse, samarbeid med tolkeutdanningene, samarbeid med andre bruker-organisasjoner, og døvblindes rettigheter i forbindelse med hjelpemidler.

## Landsmøte «med någgå attåt»

Av Tormod Prytz.

Fredag 20. august samlet LSHDB seg til lunsj med påfølgende landsmøte. Denne gangen var stedet Scandic Fornebu. 25 stemmeberettigede var påmeldt til landsmøtet. Dessuten var noen få støttemedlemmer og en flokk tolker til stede.

Jeg skal ikke fortelle om landsmøtet, men jeg må nevne at møtelederen, Helle Heidi Hammerlund, er døv og referentene, Tanita Thomassen og Kari Kristine Engan, er blinde. Så kom ikke og si at funksjonshemmede ikke duger!

Lørdag var satt av til omvisning i Ekebergparken. To busser brakte oss fram og tilbake. Vi ble delt i to grupper: En for tegnspråkbrukere og en for talebrukere.Hver gruppe hadde sin guide, og jeg forsto at begge gruppene var godt fornøyd.

Været var dessuten utrolig godt! Takk for at du ordnet alt dette,
Sissel Markhus!

Det er en mengde "kvinneskulpturer" i Ekeberg-parken, og de forestiller så mangt: Noe å undres over, noe å snakke om og noe å le av. Selv nøyde jeg meg med det

Kari Engans tolker kunne fortelle, og det var slett ikke så lite! Jeg bruker nemlig rullator og ville ikke forsinke gruppa. Vi fikk matpakker med fra hotellet, og det var virkelig trivelig å nyte lunsjen i friluft.

Hensynet til smittevernet satte nok en brems på det sosiale samværet, men både fredag og lørdag brukte vi kvelden så godt vi kunne.

Etter frokost søndag var det hjemreise. Jeg hørte mange gode ord om hvor hyggelig det var å møtes etter det lange oppholdet. Det gjaldt både døvblinde, tolker og ledsagere.

Til slutt takker jeg alle for hyggelige dager og godt kameratskap!

Bilde 1: Leder Åshild Johansen og møteleder
Helle Heidi Hammerlund står på en svart scene med svart bakgrunn og smiler.

Bilde 2: Leder Åshild gir en god klem til Odd Paulsen som går av styret.

Bilde 3: Det nye hovedstyret for LSHDB står samlet på en svart scene og viser fra venstre;
Dennis Thomassen (ny), Kari Engan, Marius Larsen (ny), Bibbi Hagerupsen, Sissel H. Markhus, Åshild Johansen og Ann Kristin Staberg (ny).

## TIPS TIL MEDLEMMER

## Innsendt fra Martine Eliasson, redigert av Kaisa Markhus

Menneskerettigheter for alle!

Hver eneste dag opplever funksjonshemmede diskriminering og
utestengelse. FN vedtok derfor en egen konvensjon for funksjonshemmede (CRPD) i 2006. Norge tilsluttet seg CRPD i 2013, men vil fremdeles ikke ta CRPD inn i norsk lov, slik det er gjort med
rasismekonvensjonen, kvinne-konvensjonen og barnekonvensjonen.
FN har kritisert Norge for dette og peker på at funksjonshemmede skal ha makt og styring i eget liv, med samme muligheter som andre til å ta egne valg.

Vi kan ikke lenger finne oss i at menneskerettighetene brytes og vi krever handling fra Regjeringen. I september har Uloba med en rekke andre organisasjoner en kampanje gående i sosiale medier for å legge press på den påtroppende regjeringen til å inkorporere CRPD inn i norsk lov. Vi har også laget et felles opprop for å legge et ekstra politisk press.

Så langt har CRPD-kampanjen vår over 5000 underskrifter. Vil dere hjelpe oss med å nå 10 000 underskrifter?

Les mer om saken og signér CRPD-oppropet ved å beske Ulobas nettsider: www.uloba.no/kampsaker

Beste hilsen Martine Eliasson,

Politisk rådgiver, Samfunnspolitisk avdeling

Uloba – Independent Living Norge SA

## Innsendt fra Berit R. Øie, redigert av Kaisa Markhus

Å få lest nyhetsbrev fra Diskrimineringsnemda månedlig og dagens bibelord daglig på din e-post.

Jeg ønsker å oppfordre alle til å abonnere på nyhetsbrevet fra diskrimineringsnemda. Hver måned sender de en e-post med en lang liste med saker som nemda har behandlet, sammen med en kort setning om utfallet av nemdas behandling av klagesakene. Mye interessant lesing!

Gå inn på [www.diskrimineringsnemda.no](http://www.diskrimineringsnemda.no/) sin nettside, og søk på «nyhetsbrev». Derfra klikker du videre inn til skjema for å melde deg på. Denne var enkel å utføre.

Hvis du sliter med å håndtere dette, er du utsatt for diskriminering ved å ikke få tilgang på det allmenheten får tilgang på. Da må nemda få vite det.

I tillegg vil jeg tipse om til dere som er interessert i å lese Dagens bibelord, om at det er mulig å få det tilsendt på e-post.

På [www.bibel.no](http://www.bibel.no/) finnes et skjema, men hvis du ikke får til å fylle inn skjema på den nettsiden, kan du sende e-post til bibelselskapets redaktør på post@bibel.no så ordner han resten.

Lykke til!

## Ressurskontoret - tolk til digitale møter

Skrevet av ressurskontoret for tolke - og ledsagertjenester

I forrige blad informerte vi om at vi har fått nytt navn, vi heter nå ressurskontor for tolke- og ledsagertjenester.

Vi har byttet til dette navnet fordi i folketrygdloven heter stønaden «tolke- og ledsagerhjelp for døvblinde».

Årsaken til at navnet i det hele tatt ble sett på er fordi tolkeområdet har fått et ressurskontor til, Ressurskontor for frilanstolk. Det vil bli opprettet flere ressurskontorer fremover.

Vi har endret e-post adresse til tolkledsager@nav.no, men den gamle adressen ruter e-postene til den nye.

Fremover vil vi alltid ha vår kontaktinformasjon nederst i spalten.

Den digitale utviklingen har endret både samhandlingen med offentlige etater og den har gjort det mulig å delta på aktiviteter/kurs/møter digitalt.

I forbindelse med korona-pandemien har mange møter og arrangementer blitt gjennomført på denne måten. Alt fra seminarer og møter i forbindelse med arbeid, til sosiale møter med venner og familie.

Ressurskontoret har fått spørsmål om man kan bestille tolk til digitale møter. Rundskrivet til lovverket forklarer innholdet i tjenesten.

Å redegjøre for hele rettigheten blir for langt, men i korte trekk er dette svaret:
Dersom du har fått innvilget stønad til tolke- og ledsagertjenester, har du rett til tolke- og ledsagertjenester når det er nødvendig for å kunne delta i kommunikasjon og orientere deg i situasjonen og omgivelsene, og det avhjelper behovet.

Det har ingenting å si hvor kommunikasjonen skjer, hvor du har behov for å orientere deg eller hvilken situasjon det er.

Har du fått innvilget stønad på tolke- og ledsagertjenester kan du altså bestille tolk til digitale møter, så vel som fysiske møter.

I forkant av et digitalt møte har du kanskje behov for å få beskrevet skjermen slik at du kan finne frem til innkallingen og/eller hvor du logger deg inn i et møte. Dette kaller vi digital ledsaging.

Under møtet kan du få tolk til å tolke det som blir sagt av de andre deltakerne, og beskrivelse av det tolken ser på skjermen.

Du gjør avtaler med tolken om hvordan dere ordner det praktiske under et møte, for eksempel hvordan og når mikrofonen skal slås på og skrus av.

Når et møte er slutt vil tolken beskrive skjermen slik at du kan logge deg ut igjen av møtet, altså digital ledsaging.

Å kommunisere med andre personer via digitale plattformer kan du altså
bestille tolk til.

Har du spørsmål eller ønsker kontakt med oss kan vi kontaktes per e-post eller telefon:

tolkledsager@nav.no eller 40602784

Bilde som viser logoen til NAV, Rød sirkel med hvite NAV-bokstaver.

## Oversikt over LSHDB’s distriktslag

MED KONTAKTINFORMASJON

**LSHDB avdeling Oslo/ Akershus og Østfold**

Leder: Sissel H. Markhus
E-post: sissm@online.no

**LSHDB avdeling Buskerud**

Leder: Magnus Baal
Kontakt: aashild.lovise@ebnett.no

**LSHDB avdeling Telemark**

Leder: Per Johannessen
E-post: pe-jona@online.no

**LSHDB avdeling Rogaland**

Leder: Erling Kvalsund
E-post: erlingkvalsund@gmail.com

**LSHDB avdeling Midt-Norge/ Nordland**

Kontaktperson: Kari Kristine Engan
E-post: ka-k-eng@online.no

**LSHDB avdeling Vestfold**

Leder: Merete Karlsen
E-post: mer-ka@online.no

Illustrasjon viser omriss av Norgeskartet

## Distriktslag-møte LSHDB Oslo, Akershus og Østfold

Skrevet av Sissel H. Markhus

Distriktslaget LSHDB
Oslo/Akershus og Østfold var i Son den 27-29. aug. Vi hadde en fin helg og det var godt å treffe andre medlemmer etter 1,5 år hvor vi har måtte utsatt årsmøtet 3 ganger.

Endelig gjennomførte vi årsmøtet fredag, og valg av det nye styret blir Inger Kristin, Helle Heidi og meg. Jon Arne gikk av etter noen år i styret og vi takker ham for et fint samarbeid. Håper han kommer tilbake!

Fredag morgen 27. aug. var det fint vær og de av oss som ønsket å ta båten ut til Son møttes på Aker Brygge kl. 09:30.

Det var en 2 timers behagelig og fin båttur, og vi kom frem til Son kl. 12:00, hvor vi deretter ruslet ca. 20 minutter til hotellet "Son Spa" og sjekket inn. Vi ruslet tilbake til Son sentrum gjennom smale gater med koselige hvite hus og masse blomsterpynt. Lunsjen ble inntatt utendørs på en av byens koselige caféer.

Deretter gikk vi tilbake til hotellet for å rekke det videre programmet;
servering av kake og kaffe før årsmøtet startet kl. 18:00.

Helle Heidi var møteleder og vi gikk gjennom sakene på programmet i
løpet av en time.

Etter årsmøtet var det 3 retters middag med drikke, frem til kl. 22:00. Vi var i alt 30 personer og det var en veldig hyggelig kveld!

Lørdag morgen var det frokost kl. 9:00. Siden vi bodde på et Spa-hotell var det tilgang til spa-avdelingen, men på grunn av Corona situasjonen fordelte vi oss i 2 grupper.
Foreldre med barn fikk tilgang de første 2 timene. Neste gruppe var kun voksne som fikk adgang kl. 11:15 i 2 timer. Men vi tok oss også et bad i sjøen, som holdt 15 grader.

Været var deilig, det føltes sommerlig og vi fikk også tid til å sole oss litt ute. Resten av lørdagen var til fri disposisjon, og vi benyttet anledningen til å også besøke Hølen hvor det er flere gamle bygninger. Det var en fin rusletur i dette vakre området.

Tilbake igjen på hotellet gjorde vi oss klare til kveldens middag.
Alle sammen møttes klare i resepsjonsområdet kl. 17.15 og gikk samlet til restauranten i Son sentrum kalt "Sjøboden". Der fikk vi servert 3 retters middag, med ferske reker til forrett, valget mellom fisk eller kyllingbryst til hovedrett, og til dessert var det panna cotta med bær eller is. Et fortreffelig måltid!

Etter dette nydelige festmåltidet ruslet vi sammen tilbake til hotellet. Det var en deilig kveld med solnedgang over sjøen som kastet nydelige farger. Været var varmt og deilig og det hele ga oss følelsen av å være på en liten ferietur i syden. En perfekt stemning rundt den etterlengtede sosial opplevelse sammen med medlemmer og styret i lokallaget etter en lang ventetid.

Da vi våknet på Søndag var det frokost før vi satte kursen hjem.

Denne helgen var veldig hyggelig og vi er så glade for å endelig ha fått treffe dere alle igjen. Vi håper flere kan bli med på vårt neste sosiale samvær på Lysebu hotell ved Holmenkollen, 26.-28. nov. 2021

Vennlig hilsen oss i Distriktslaget LSHDB Oslo/Akershus og Østfold

Bilde 1: Helle Heidi, Sissel og Inger Kristin sitter i en sofa og smiler mot kameraet.

Bilde 2: Flere seilbåter ligger tett i tett til kai med en oransje solnedgang i bakgrunnen.

Bilde 3: Et rødt bryggehus med hvite bokstaver «sjøboden Son» med bestikk i kryss som logo.

Bilde 4: Utsikt utover vannet med båter ved brygga og en begynnende solnedgang på himmelen.

Bilde 5: Syv personer fra distriktslaget sitter rundt et dekket bord med reker, inne i en tømmerbygning.

Bilde 6: Nærbilde av ferske, store, rosa reker i en skål med grønn dill og gul sitron dandert på toppen.

## Et lyspunkt blant mange mørke i et nytt Afghanistan

Av Kaisa Markhus

*Denne teksten er basert på mitt besøk til skolen i februar 2020,
instagram-siden til skolen: «Deaf School Kabul» og tekst hentet fra fra Nigel Walkers webside for en innsamlingsaksjon for skolen: www.gofundme.com/f/-school-of-the-deaf-kabul-afghanistan*

Jeg har lenge tenkt at jeg skulle skrive om mitt besøk til Døveskolen i Kabul i ett av SynHør numrene, men kanskje passer det bedre nå enn noen gang før å få det inn i dette, forsinkede nummeret etter jeg ble evakuert ut av landet jeg bodde og arbeidet i.

På tross av at Taliban tok over landet 15 August, kom det en oppdatering om at Døveskolen i Kabul fortsetter å holde åpent, både for gutter og jenter. Oppdateringen kom fra Nigel Walker; fotograf, filmskaper og en venn av meg som har jobbet i flere år i Kabul, blant annet med å dokumentere arbeidet for døve barn i Afghanistan.

For 20 år siden begynte Parween Azimi arbeidet med en tegnordbok i Afghanistan. Denne boka inneholder i dag over 6000 tegn, men dette er ikke det eneste denne fantastiske damen har engasjert seg i gjennom sitt arbeid for døve.

Parween var også grunnleggeren for Døveorganisasjonen i Afghanistan og i 2003 grunnla hun en døveskole i Kabul, sammen med Abdul Gaar, som selv er døv og blind og nå jobber som direktør for skolen. I over 20 år har de arbeidet for døve i Afghanistan.

Tegnspråkundervisningen for døve ble først kun gitt i ett enkelt rom, men for en del år siden kom det en stor mulighet for finansiere byggingen av en døveskole i Afghanistan. En av veldig få skoler for barn med funksjonshemminger. Afghanistankomiteen i Norge hjelp til med initiativtakingen, og skolen ble et faktum.

Prosjektet med å lære barn både tegnspråk og braille vokste raskt da døveskolen ble etablert. I 2018 rapporterte skolen at de hadde 650 elever.
Jeg var så heldig å få besøke denne skolen i løpet av perioden jeg bodde og arbeidet i Afghanistan.

Midlene for skolen varte kun frem til Desember 2020. Men Nigel, som gjennom sine besøk til skolen som fotograf, ble så engasjert i arbeidet at han opprettet en innsamlings-aksjon for å samle inn midler til videre drift av skolen i Kabul. Det er fra Nigel jeg får denne nyeste informasjonen om at skolen fremdeles holder åpent på tross av den endrede situasjonen i Afghanistan.

I Afghanistan er det hardt å leve for alle og enhver, og desto hardere er det dersom du skiller deg ut på en eller annen måte.

Det antas at omtrent 10.000 døve barn i Afghanistan ikke mottar noen form for utdanning, og omtrent 2.8 millioner barn i hele Afghanistan med en eller annen form for funksjonshemming som ikke får noe som helst støtte. Det finnes nemlig ingen ordninger fra myndighetene, ingen sosial eller finansiell støtte, ingen hjelpemidler, ingen rettigheter, ingen tolker.

I tillegg er sannsynligheten stor for at familien er i skam dersom de har et barn med en funksjonshemming. Å få barn er ofte den eneste muligheten foreldre har til en slags sikkerhet eller pensjon når de blir gamle.

Døve jenter i Afghanistan møter dobbel diskriminering; både som døv og alle begrensningene ved å være kvinne i seg selv. Derfor er muligheten til utdanning ekstra viktig for dem, fordi kunnskap bidrar til redusert vold, ignoranse og utnyttelse.

Andelen av u-utdannede personer i Afghanistan er blant verdens høyeste. En stor andel av befolkningen er analfabeter. Mange barn og unge i Afghanistan i dag er ofte de første i sin familie som har fått utdanning. Dette gjelder også for barna på Døveskolen i Kabul.

Skolen tilbyr også kurs for foreldre slik at de kan lære å kommunisere med barna sine. Dette er dermed for mange foreldre første gangen de mottar noen form for utdanning, og på den måten kan vi si at det å ha et barn på Døveskolen i Kabul for mange egentlig er et lykketreff!

Skolen er både for jenter og gutter fra første klasse til og med 12.
klasse, som tilsvarer vanlig grunn-utdanning i Afghanistan. Studentene på denne skolen kommer fra hele byen, og flere har en reisevei på opptil 2 timer hver dag. Skolen dekker transportkostnader for familiene som bor lengst bort. Dette er for mange familier årsaken til at de har mulighet til å gi barnet sitt utdanning.

De ansatte på skolen har selv vært studenter på skolen og halvparten av lærerne er selv døve. Døveskolens direktør, Abdul Gafar har selv Usher, noe som visstnok er en overraskende vanlig årsak til hørselshemming i Afghanistan.

Da jeg møtte Abdul sammen med Parween trodde jeg, tross ulike språk, at det skulle det bli relativt enkelt å bruke både tegn og kroppsspråk for å kommunisere sammen. Jeg har hatt gode samtaler med døve fra ulike land før, men Abdul var en energisk og utrolig engasjert mann som snakket så fort og hadde så mye å fortelle at jeg til slutt måtte be Parween om å oversette hans afghanske tegnspråk til meg via engelsk talespråk.

Jeg må innrømme at jeg var skuffet over meg selv, men da jeg fikk se innsiden av skolen, klasserommene og plakatene med håndalfabetet på Dari, innså jeg at en av grunnene til min skuffelse over at det var så vanskelig å oppfatte hverandre kanskje var på grunn av de i Afghanistan bruker et helt annet alfabet, i tillegg til ganske andre tegn på bakgrunn av deres kultur.

Jeg tok et bilde av håndalfabetet i Afghanistan, og utforder deg som leser til å ta en god kikk og se om du klarer å gjette noen av bokstavene. Tips: se etter hånd-bokstavene: E, O, K, L og B.

Selv om jeg selv er vokst opp med både tegnspråk og forståelse for taktil kommunikasjon, var det utrolig å se Parween og Abdul kommunisere sammen.

Det var lett å se på engasjementet til Parween at dette var hennes hjertesak gjennom mange år. Og av Abduls sterke, uredde og nytenkende personlighet at han var en stor ressurs for så mange andre døve i Afghanistan, tross mangelen på noe som helst støtte fra myndighetene. Det var et inspirerende besøk og jeg ble stolt på vegne av dem på hva de har fått til i et land med så mye motgang!

Med en ny regjering er både faren og frykten stor for at all framgangen som har skjedd de siste 20 årene i Afghanistan skal gå tapt.
Parween gikk dessverre bort etter sykdom i fjor, og med henne gikk også en stor ressurs for døvblinde i Afghanistan bort. Men skolen hun grunnla står fortsatt.
Med engasjerte Abdul i spissen og med støtte fra så mange personer også utenfor landet, som for eksempel Nigel, har jeg et håp om at dette viktige arbeidet kan fortsette tross den nye hverdagen de fleste Afghanere nå dessverre møter.

Mange av dere lesere er også venner og bekjente av meg, og jeg har mottatt så mange gode tanker fra dere den siste tiden.

Selv om jeg ikke arbeidet på døveskolen i Kabul, men var så heldig å få besøke den, håper jeg at denne artikkelen har gitt dere en liten innsikt i landet jeg har arbeidet og bodd i, og de flotte menneskene jeg har møtt gjennom de siste to årene.

Bilde 1: Bildet viser Abdul Gaar, skolens direktør, ute på skoleplassen som viser tegn, med en annen mann ved siden av som ølger med og smiler. Bildet ble tatt av Kaisa i februar 2020, lyset er varmt men det ligger snø på bakken.

Bilde 2: På bildet ser du skolens murer med fargerike tegninger av skolebygg på. En klar blå jernport i midten med en gammel mann som sitter ved døra. Bakken er støvete jord og himmelen over muren er blå med skyer. Bildeteksten forklarer: For en nordmann ser dette kanskje trist ut, men for et barn i Afghanistan å i det hele tatt ha muligheten til å gå på skole i Afghanistan er ganske flott.
Bilde 3: Viser en bred trappeavsats som ligger dekt med snø. I forgrunnen ser du en åpen plass med trær og lekestativer. Noen mennesker går over plassen. Langt i bakgrunnen synes firkantede murbygninger. Bildeteksten forklarer: Da jeg besøkte skolen i februar 2020, var det ingen elever der. Vinteren i Afghanistan er kald, og med begrensede midler både på denne skolen og de fleste andre institusjoner og hjem har afghanere en lang vinterferie istedenfor sommerferie. Dette sparer mye utgifter til å varme opp store rom som for eksempel klasserommene på denne og andre skoler.

Bilde 4: Viser håndalfabetet på Dari med bokstav og håndform. Det er 37 bokstaver. De færreste håndformene ligner på håndformene i det norske håndalfabetet.

Bilde 5: viser en kvinne i mørkeblå kåpe og sjal står på skoleplassen foran en slitt murbygning og snakker på tegnspråk med en mann i mørke hverdagsklær. Bildeteksten forklarer: Grunnlegger Parween i engasjert samtale med direktør Abdul, utenfor døveskolen i Kabul, som lærer bort tegnspråk og braille til barn i grunn-skolealder i tillegg til å holde foreldrekurs.

### FRIST FOR INNSENDING AV STOFF TIL NESTE NUMMER: 29. OKTOBER (OG GJERNE LITT FØR)

## Til neste gang

30. SEPTEMBER
Internasjonal dag for tolkning og oversetting

07. OKTOBER

Deafblind UK arrangerer gratis webinar med den siste forskningen på døvblindhet og inspirerende engelske foredragsholdere som selv er døvblinde (mer informasjon på deres nettside).

10. OKTOBER
Verdensdagen for psykisk helse

01. NOVEMBER

Frist for å søke på Eikholt sine kurs for 2022!

05. NOVEMBER

Neste nummer av SynHør bladet havner i postkassa

Bildet viser innsiden av en mørk gamme med et stort, oransje bål som brenner.

## Annonser

# RETURADRESSE

LSHDB (Landsforbundet for kombinert Syns– og Hørselshemmede / Døvblinde), Skippergata 33, 0154 Oslo

LSHDB Sentralstyre
2021 - 2022

FORBUNDSLEDER: Åshild Johansen

NESTLEDER: Kari Kristine Engan

STYREMEDLEMMER: Bibbi Hagerupsen, Ann Kristin Staberg, Marius Aasand Larsen

VARAMEDLEMMER: Dennis Thomassen, Sissel H. Markhus

### - SYNHØR BLADET - LSHDB sin hjemmeside: www.lshdb.no